KOMMISSIONENS FORORDNING (EF) Nr. 963/1999

af 6. maj 1999

om ændring af forordning (EF) nr. 3516/93 om fastsættelse af de udløsende begivenheder for de omregningskurser, der anvendes ved beregning af visse beløb, der er en følge af mekanismerne i den fælles markedsordning for fiskerivarer og akvakulturprodukter

KOMMISSIONEN FOR DE EUROPÆISKE FÆLLESSKABER HAR -

under henvisning til traktaten om oprettelse af Det Europæiske Fællesskab,

under henvisning til Rådets forordning (EF) nr. 2799/98 af 15. december 1998 om den agromonetære ordning for euroen(1), særlig artikel 3, stk. 2, og

ud fra følgende betragtninger:

(1) Ved forordning (EF) nr. 2799/98 blev der indført en ny agromonetær ordning efter indførelsen af euroen; den tidligere agromonetære ordning med særlige landbrugsomregningskurser er blevet ophævet; vekselkurserne for de medlemsstater, som har vedtaget euroen, blev fastsat uigenkaldeligt den 1. januar 1999; vekselkurserne for de nationale valutaer i de medlemsstater, som ikke deltager i euroen, vil svinge dagligt i forhold til euroen; når priser i euro i retsakter, der er vedtaget på grundlag af artikel 42 i traktaten om oprettelse af Det Europæiske Fællesskab, omregnes til national valuta i de medlemsstater, der ikke har vedtaget den fælles valuta, anvendes nu de faktiske vekselkurser for euro i disse valutaer;

(2) i Kommissionens forordning (EF) nr. 3516/93(2) blev den udløsende begivenhed for omregningskursen for tilbagetagelsesprisen og de hermed forbundne beløb inden for fiskerisektoren fastsat til den anden dag i den måned, hvor transaktionen finder sted;

(3) efter artikel 12, stk. 1, litra a), i Rådets forordning (EØF) nr. 3759/92 af 17. december 1992 om den fælles markedsordning for fiskerivarer og akvakulturprodukter(3), senest ændret ved forordning 3318/94(4), er en tolerancemargen tilladt, når producentorganisationerne anvender den i henhold til artikel 11 i samme forordning fastsatte tilbagetagelsespris, for at tage hensyn til sæsonbestemte prisudsving på markedet; efter nævnte forordnings artikel 14, stk. 1, kan producentorganisationerne også anvende en tolerancemargen, når de yder prolongationsstøtte, for at tage hensyn til sæsonbestemte prisudsving på markedet;

(4) efter artikel 3, stk. 1, i Kommissionens forordning (EØF) nr. 3902/92 af 23. december 1992 om gennemførelsesbestemmelser for den finansielle udligning for fiskerivarer(5), senest ændret ved forordning (EF) nr. 1338/95(6) og artikel 2, stk. 3, i Kommissionens forordning (EØF) nr. 3901/92 af 23. december 1992 om gennemførelsesbestemmelser for prolongationsstøtte for visse fiskerivarer(7), senest ændret ved forordning (EF) nr. 1337/95(8), skal producentorganisationer, der anvender tolerancemargenen for EF-tilbagetagelsesprisen eller salgsprisen, underrette medlemsstatens myndigheder om denne pris mindst to dage, før den skal gælde;

(5) producentorganisationerne skal kende tilbagetagelsesprisen eller salgsprisen i så god tid, at de kan opfylde deres forpligtelse til at underrette myndighederne om, at de anvender tolerancemargenen; under den nye agromonetære ordning vil den gældende vekselkurs først være kendt på dagen for den udløsende begivenhed; der bør derfor være en mellemtid mellem den udløsende begivenhed og dens anvendelsesperiode;

(6) den udløsende begivenhed bør være den 22. dag i måneden før den måned, hvor transaktionen finder sted; Kommissionens forordning (EF) nr. 3516/93 bør derfor ændres;

(7) de i denne forordning fastsatte foranstaltninger er i overensstemmelse med udtalelse fra Forvaltningskomitéen for Fiskerivarer -

UDSTEDT FØLGENDE FORORDNING:

Artikel 1

Artikel 1 til 3 i forordning (EF) nr. 3516/93 affattes således:

1) Artikel 1 affattes således: "Artikel 1

Den udløsende begivenhed for vekselkursen for tilbagetagelsesprisen og de hermed forbundne beløb, der er anført i bilaget, inden for fiskerisektoren er den 22. dag i måneden før den måned, hvor transaktionen finder sted.

Der anvendes den vekselkurs, som Den Europæiske Centralbank senest fastsætter før den udløsende begivenhed."

2) Artikel 2 affattes således: "Artikel 2

Den omregningskurs, som skal anvendes for den finansielle udligning, der er omhandlet i artikel 12 i forordning (EØF) nr. 3759/92, er den vekselkurs, der gælder den 22 dag i måneden før den måned, hvor transaktionen finder sted."

3) Artikel 3 affattes således: "Artikel 3

Den omregningskurs, der skal anvendes for den prolongationsstøtte, der er omhandlet i artikel 14 i forordning (EØF) nr. 3759/92, og for den faste støtte, der er omhandlet i artikel 15, stk. 4, i nævnte forordning, er den vekselkurs, der gælder den 22. dag i måneden før den måned, hvor tilbagetagelsen af de oplagrede varer finder sted."

Artikel 2

Denne forordning træder i kraft på syvendedagen efter offentliggørelsen i De Europæiske Fællesskabers Tidende.

Denne forordning er bindende i alle enkeltheder og gælder umiddelbart i hver medlemsstat.

Udfærdiget i Bruxelles, den 6. maj 1999.

På Kommissionens vegne

Emma BONINO

Medlem af Kommissionen

(1) EFT L 349 af 24.12.1998, s. 1.

(2) EFT L 320 af 22.12.1993, s. 10.

(3) EFT L 388 af 31.12.1992, s. 1.

(4) EFT L 350 af 31.12.1994, s. 15.

(5) EFT L 392 af 31.12.1992, s. 35.

(6) EFT L 129 af 14.6.1995, s. 7.

(7) EFT L 392 af 31.12.1992, s. 29.

(8) EFT L 129 af 14.6.1995, s. 5.